་ལ་སོགས་པ་རྒྱལ་རབས་སུམ་ཅུ་སོ་དྲུག། པཎ་གྲུབ་སྔགས་པ་སོགས་ངོ་བོ་གཅིག་ལ་ཐ་དད་པའི་སྐུའི་རྣམ་པ་མི་འདྲ་བ་མཐའ་ཀླས་པར་སྤྲུལ་ནས་འགྲོ་བའི་དོན་མཛད་པས།  ངེད་རང་ཁ་བ་ཅན་པ་ལ་སངས་རྒྱས་བྱང་སེམས་གཞན་ལས་ལྷག་པར་སྐུ་དྲིན་ཆེ་བ་ཡིན།  དེ་ལྟ་བུའི་བཀའ་དྲིན་ཆེ་བའི་འཕགས་མཆོག་སྤྱན་རས་གཟིགས་དེ་ཉིད་ཀྱི་མཚན་ནས་བརྗོད་ཅིང་ཐོས་པའི་ཕན་ཡོན་ཡང་བསམ་གྱིས་མི་ཁྱབ་པ་ཡིན་ཏེ།  ཆོས་ཐམས་ཅད་ཀྱི་ཡོན་ཏན་བཀོད་པའི་རྒྱལ་པོའི་མདོ་ལས།  བཅོམ་ལྡན་འདས་ཀྱིས་སྤྱན་རས་གཟིགས་དབང་ཕྱུག་གི་མིང་ཙམ་ཐོས་པ་གང་ལགས་པ་དེ་ཡང་བསམ་པ་ཐམས་ཅད་ཡོངས་སུ་རྫོགས་པར་འགྱུར་ན།  གང་དག་དེ་བཞིན་གཤེགས་པ་ལ་མཆོད་པ་དང་།  མངོན་པར་དད་པ་ལ་སོགས་པ་རྣམས་ལྟ་ཅི་སྨོས་ཞེས་གསུངས།  དམ་ཆོས་པད་མ་དཀར་པོ་ལས་ཀྱང་།  སངས་རྒྱས་བཅོམ་ལྡན་འདས་གང་གཱའི་ཀླུང་དྲུག་ཅུ་རྩ་གཉིས་ཀྱི་བྱེ་མ་སྙེད་ལ་ཕྱག་འཚལ་ཞིང་མཚན་འཛིན་པ་དང་།  གང་བྱང་ཆུབ་སེམས་དཔའ་སེམས་དཔའ་ཆེན་པོ་སྤྱན་རས་གཟིགས་དབང་ཕྱུག་ལ་ཕྱག་འཚལ་ཞིང་མཚན་འཛིན་པའི་བསོད་ནམས་ཀྱི་ཕུང་པོ་དེ་གཉིས་ཀ་མཉམ་སྟེ།  བསྐལ་པ་བྱེ་བ་ཁྲག་ཁྲིག་བརྒྱ་སྟོང་དུ་ཡང་ཟད་པར་སླ་བ་མ་ཡིན་ནོ།  ། རིགས་ཀྱི་བུ་བྱང་ཆུབ་སེམས་དཔའ་སེམས་དཔའ་ཆེན་པོ་སྤྱན་རས་གཟིགས་དབང་ཕྱུག་གི་མཚན་འཛིན་པའི་བསོད་ནམས་དེ་ལྟར་དཔག་ཏུ་མེད་དོ་ཞེས་སོགས་གསུངས།  དེའི་ཚེ་འཕགས་པ་བློ་གྲོས་མི་ཟད་པས་སྤྱན་རས་གཟིགས་ཀྱི་ཡོན་ཏན་མཐོང་ཞིང་ཐོས་པས།  རང་གི་མགུལ་གྱི་མུ་ཏིག་གི་དོ་ཤལ་སྲང་བརྒྱ་སྟོང་རི་བ་དེ་སྤྱན་རས་གཟིགས་ལ་ཕུལ་བས་དེས་ཀྱང་བཞེས་ཏེ་ཆ་གཅིག་སྟོན་པ་ཤཱཀྱ་ཐུབ་པ་ལ་ཕུལ།  ཆ་གཅིག་དེ་བཞིན་གཤེགས་པ་རིན་ཆེན་མང་གི་མཆོད་རྟེན་ལ་ཕུལ་ལོ།  ། གཞན་ཡང་འཕགས་པ་སྤྱན་རས་གཟིགས་ཀྱི་མཚན་ནས་བརྗོད་པའི་ཕན་ཡོན་དང་།  སྙིང་པོ་བཟླས་པའི་ཕན་ཡོན་མང་པོ་མདོ་དང་རྒྱུད་སྡེ་དང་།  མ་ཎི་བཀའ་འབུམ་དུ་གསལ་བ་རྣམས་སུ་ལྟོས་དང་ཤེས་ཡོང་།  དེ་བས་ན་འདིར་ཚོགས་རྣམས་ནས་ཀྱང་ངེད་རང་རྣམས་ཀྱི།  ( ༡༢༧ )མདུན་གྱི་བར་སྣང་ལ་བླ་མ་དང་ངོ་བོ་དབྱེར་མེད་པའི་འཕགས་པ་སྤྱན་རས་གཟིགས་སྐུ་མདོག་ཤེལ་དཀར་གྱི་རི་བོ་ཉི་མ་འབུམ་ཕྲག་གི་འོད་ཟེར་གཅིག་ཆར་དུ་འཕྲོ་བ་འདྲ་བ།  མཚན་བཟང་པོ་སུམ་ཅུ་རྩ་གཉིས་དང་དཔེ་བྱད་བརྒྱད་ཅུས་བརྒྱན་པ།  ལྷ་རྫས་ཀྱི་དར་གོས་བཟང་པོས་སྟོད་གཡོགས་དང་སྨད་གཡོགས་ལྷབ་ལྷུབ་ཏུ་གཡོ་བ།  རིན་པོ་ཆེའི་རྒྱན་དཔག་ཏུ་མེད་པས་སྐུ་ལ་མཛེས་པ།  ཕྱག་དང་པོ་གཉིས་ཐུགས་ཀར་ཐལ་མོ་སྦྱར་ཞིང་།  གཡས་འོག་མས་ཤེལ་གྱི་ཕྲེང་བ་དང་།  གཡོན་འོག་མས་མེ་ཏོག་པདྨ་དཀར་པོ་བསྣམས་ཤིང་།  ཞབས་རྡོ་རྗེ་སྐྱིལ་མོ་ཀྲུང་གིས་བཞུགས་པ།  སྟོན་ཀའི་ཟླ་བ་ཉ་གང་བ་འདྲ་བའི་ཞལ་འཛུམ་ཞིང་དགྱེས་ཉམས་ཆེན་པོའི་སྒོ་ནས་རིགས་ཀྱི་བུ་ཁྱེད་རྣམས་གཅིག་གིས་གཅིག་ལ་གཤེ་བ་དང་མཚང་འདྲུ་བ་སོགས་མ་བྱེད།  གཅིག་གིས་གཅིག་ལ་བྱམས་པའི་སེམས་དང་དགའ་བའི་སེམས་དང་ལྡན་པར་གྱིས་ལ།  ང་ལ་དད་པར་བྱས་ནས་གསོལ་བ་ཐོབ་དང་།  ངེད་ཀྱིས་བསྐྱབ་པར་བྱའོ་ཞེས་གསུང་ལྷང་ལྷང་འབྱོན་པར་བསྒོམས་ལ་སྙིང་པོ་ཡིག་དྲུག་བགྲང་བར་ཞུ།  སྐྱོན་གྱིས་མ་གོས་སྐུ་མདོག་དཀར།  ། རྫོགས་སངས་རྒྱས་ཀྱིས་དབུ་ལ་བརྒྱན།  ། ཐུགས་རྗེའི་སྤྱན་གྱིས་འགྲོ་ལ་གཟིགས།  ། སྤྱན་རས་གཟིགས་ལ་ཕྱག་འཚལ་ལོ།  ། ཨ་མ་ཎི་པདྨེ་ཧཱུཾ།  ཞེས་བརྒྱ་རྩ་སོགས་མང་དུ་བཟླ།  འོ་ལགས་སོ་འཕགས་མཆོག་སྤྱན་རས་གཟིགས་ལ་སོགས་པ་སངས་རྒྱས་དང་བྱང་ཆུབ་སེམས་དཔའ་རྣམས་ཀྱི་ཐུགས་རྗེ་མྱུར་དུ་བསྐུལ་ཏེ་འཕྲིན་ལས་ཀྱི་འཇུག་པ་མྱུར་བའི་ཕྱིར་ངེད་ཀྱིས་མ་ཎི་བསྐུལ་བ་ཡིན་པས།  གཏིང་ནས་ཙེ་རེ་རེ་མ་བྱེད་པ་གསུང་ལྷོད་ཞིག་གེ་གནང་ནས་གདངས་སྙན་ཅིང་འཇེབས་པས་གསུང་བར་ཞུ།  ཕྱག་སྟོང་འཁོར་ལོས་བསྒྱུར་བའི་རྒྱལ་པོ་སྟོང་།  ། སྤྱན་སྟོང་བསྐལ་པ་བཟང་པོའི་སངས་རྒྱས་སྟོང་།  ། གང་ལ་གང་འདུལ་དེ་ལ་དེར་སྟོན་པའི།  ། བཙུན་པ་སྤྱན་རས་གཟིགས་ལ་ཕྱག་འཚལ་ལོ།  ། ཨ་མ་ཎི་པདྨེ་ཧཱུཾ།  ཨ་མ་ཎི་པདྨེ་ཧཱུཾ་ཧྲཱིཿཔདྨ་ཟླ་བའི་གདན་གྱི་སྟེང་།  ། རྡོ་རྗེ་སྐྱིལ་ཀྲུང་མཛེས་པའི་སྐུ།  ། གངས་རི་བརྒྱ་ཕྲག་བརྩེགས་པའི་ཞལ།  ། ཆོས་སྒྲ་སྒྲོག་ལ་ཕྱག་འཚལ་ལོ།  ། ཨ་མ་ཎི་པདྨེ་ཧཱུཾ།  ཨ་མ་ཎི་པདྨེ་ཧཱུཾ་ཧྲཱིཿའགྲོ་བ་ཉོན་མོངས་སྡུག་བསྔལ་ལས།  ། སྐྱོབ་པའི་ཕྱིར་དུ་ཕྱག་གཉིས་ཀྱིས།  ། ཐུགས་ཀར་ཐལ་མོ་སྦྱར་ནས་ནི།  ། རྒྱལ་བའི་ཐུགས་རྗེ་བསྐུལ་བར་མཛད།  ། བཀའ་དྲིན་ཅན་ལ་ཕྱག་འཚལ་ལོ།  ། ཨ་མ་ཎི་པདྨེ་ཧཱུཾ།  ཨ་མ་ཎི་པདྨེ་ཧཱུཾ་ཧྲཱིཿཕྱག་གཡས་ཤེལ་གྱི་ཕྲེང་བ་བསྣམས།  ། འགྲོ་བ་རིགས་དྲུག་གནས་ནས་འདྲེན།  ། ཕྱག་གཡོན་གསེར་གྱི་པདྨ་བསྣམས།  ། འདོད་ཆགས་འདམ་ལས་སྒྲོལ་བར་མཛད།  ། གངས་རིའི་མགོན་ལ་ཕྱག་འཚལ་ལོ།  ། ཨ་མ་ཎི་པདྨེ་ཧཱུཾ།  ཨ་མ་ཎི་པདྨེ་ཧཱུཾ་ཧྲཱིཿ ( ༡༢༨ )སྐུ་ལས་འོད་ཟེར་བྱེ་བ་འགྱེད།  ། སེམས་ཅན་སོ་སོའི་གནས་སོང་ནས།  ། གང་ལ་གང་ཕན་མཛད་གྱུར་པ།  ། བླ་མ་སྤྱན་རས་གཟིགས་དབང་ལ།  ། བྱང་ཆུབ་བར་དུ་གསོལ་བ་འདེབས།  ། ཨ་མ་ཎི་པདྨེ་ཧཱུཾ།  ཨ་མ་ཎི་པདྨེ་ཧཱུཾ་ཧྲཱིཿབ་སྤུ་རེ་རེའི་བུ་གར་ཡང་།  ། སངས་རྒྱས་ཞིང་ཁམས་ཀུན་བཀང་ནས།  ། མཛད་པ་བྱེ་བ་བསམ་ཡས་ཀྱིས།  ། སེམས་ཅན་བདེ་བ་ཡོངས་ལ་བཀོད།  ། ལྷ་ཡི་ལྷ་ཁྱོད་སྙིང་དབུས་བཞུགས།  ། ཨ་མ་ཎི་པདྨེ་ཧཱུཾ།  ཨ་མ་ཎི་པདྨེ་ཧཱུཾ་ཧྲཱིཿསངས་རྒྱས་བྱང་སེམས་ཉན་ཐོས་ཀྱང་།  ། ཁྱོད་ལ་བསྐོར་ནས་ཁྱོད་ཉིད་ཀྱི།  ། འགྲོ་དོན་སྐྱོང་བའི་གྲོགས་མཛད་ཅིང་།  ། འཇིག་རྟེན་དྲེགས་པའི་མཐུ་ཆེན་ཀུན།  ། ཞི་བར་མཛད་པ་ཁྱོད་ལ་འདུད།  ། ཨ་མ་ཎི་པདྨེ་ཧཱུཾ།  ཨ་མ་ཎི་པདྨེ་ཧཱུཾ་ཧྲཱིཿའོ་ལགས་ཁྱེད་འདིར་ཚོགས་རྣམས་ནས་ཀྱང་སྤྱིར་དུས་རྒྱུན་པར་སྡིག་སྤོང་དགེ་སྒྲུབ་མཛད་པ་གཞིར་བཅས།  ཁྱད་པར་སྐབས་འདིར་བླ་མ་དམ་པའི་དགོངས་རྫོགས་ཞབས་བརྟན།  ཕ་མ་ཉེ་འབྲེལ་མཛའ་གྲོགས་ཤི་གསོན་རྣམས་དང་རང་རང་གི་སྡིག་སྦྱོང་ཚོགས་བསགས་ལ་དམིགས་ནས་མ་ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཐོབ་པར་ཤོག་ཅིག་དགོངས་པར་མཛོད་ལ་གཟུངས་སྔགས་བཟླ་བ་སོགས་ཀྱི་དམ་བཅའ་གནང་བར་ཞུ།  ༈འོ་ཁྱེད་རྣམས་ནས་དམ་བཅའ་གང་ལྕོགས་ཐུབ་ཚོད་རེ་གནང་བ་ལེགས།  གང་མཛད་པ་དེ་མཐར་འཁྱོངས་པ་རེ་མཛད་ན་མ་འོངས་པའི་ཚེ་ཡང་ཆོས་གང་བྱས་མཐར་འཁྱོལ་བས་རྟེན་འབྲེལ་བཟང་བས་ཐུགས་ལ་ཞོག། དེ་ལྟར་དགེ་བའི་དམ་བཅའ་བྱས་པ་སོགས་ཀྱི་བསོད་ནམས་གང་བསགས་ཐམས་ཅད་ཀྱང་ཀུན་བཟང་མཆོད་པའི་སྤྲིན་རྒྱ་ཆེན་པོ་ནམ་མཁའ་གང་བར་གྱུར་ནས་འཕགས་པ་ཐུགས་རྗེ་ཆེན་པོ་སོགས་དཀོན་མཆོག་གསུམ་ལ་འབུལ་བའི་སྤྱན་དམིགས་དང་བཅས་སྔར་བཞིན་མ་ཎིའི་གདངས་དབྱངས་གནང་བར་ཞུ།  དཔོན་སློབ་ཡོན་མཆོད་ཚོགས་རྣམས་ཀྱིས།  ། དེང་འདིར་སྡིག་སྤོང་དགེ་སྒྲུབ་ཀྱི།  ། དམ་བཅའ་བྱས་པའི་དགེ་བས་མཚོན།  ། ལུས་དང་ལོངས་སྤྱོད་དགེ་ཚོགས་ཀུན།  ། འཕགས་པའི་ཕྱག་ཏུ་འབུལ་ལགས་སོ།  ། ཨ་མ་ཎི་པདྨེ་ཧཱུཾ།  ཨ་མ་ཎི་པདྨེ་ཧཱུཾ་ཧྲཱིཿཇི་སྲིད་འཁོར་བ་སྟོངས་ཀྱི་བར།  ། མཆོད་པ་རྒྱ་མཚོ་ལེགས་གྱུར་ནས།  ། མགོན་པོ་སྤྱན་རས་གཟིགས་དབང་དང་།  ། དཀོན་མཆོག་གསུམ་པོ་འཁོར་བཅས་མཆོད།  ། འགྲོ་བ་རིགས་དྲུག་བརྩེ་བས་དགོངས།  ། ཨ་མ་ཎི་པདྨེ་ཧཱུཾ།  ཨ་མ་ཎི་པདྨེ་ཧཱུཾ་ཧྲཱིཿའཕགས་པའི་ཐུགས་རྗེ་བྱིན་རླབས་ཀྱིས།  ། བདག་སོགས་ཀུན་གྱི་ལུས་ལོངས་སྤྱོད།  ། དགེ་བ་འདོད་དགུའི་རྒྱ་མཚོར་གྱུར།  ། སེམས་ཅན་སོ་སོར་གང་འཁོ་བའི།  ། ཆར་དུ་བབ་ནས་ཚིམ་གྱུར་ཅིག། ( ༡༢༩ )ཨ་མ་ཎི་པདྨེ་ཧཱུཾ།  ཨ་མ་ཎི་པདྨེ་ཧཱུཾ་ཧྲཱིཿའདིར་འཚོགས་ཡོན་མཆོད་རྣམས་གསན་པར་ཞུ་དང་།  འཕགས་མཆོག་ཐུགས་རྗེ་ཆེན་པོའི་མཁྱེན་བརྩེ་དང་བྱིན་རླབས་ནུས་མཐུ་དཔག་པར་དཀའ་བས་བསམ་གྱིས་མི་ཁྱབ།  ཁྱད་པར་བྱམས་སྙིང་རྗེ་ལ་མངའ་བརྙེས་པའི་སྒོ་ནས་སེམས་ཅན་གྱི་དོན་མཛད་པ་དེ་དགོངས་པ་མཛོད་ལ།  ངེད་རང་བོད་ཁ་བ་ཅན་པའི་ཡི་དམ་གྱི་ལྷ་མདུན་དུ་བསྒོམ་ལ་སྙིང་པོ་ཡི་གེ་དྲུག་མ་བཟླས་བརྗོད་མཛད་པར་ཞུ།  ཨ་མ་ཎི་པདྨེ་ཧཱུཾ།  ཨ་མ་ཎི་པདྨེ་ཧཱུཾ་ཧཱིཿའཕགས་པ་ཉིད་ཀྱི་ཞལ་ནས།  ང་ཡིད་ལ་བྱས་ནས་ཨ་མ་ཎི་པདྨེ་ཧཱུཾ་ཞེས་བཟློས་པའི་རིགས་ཀྱི་བུའམ།  རིགས་ཀྱི་བུ་མོ་གང་ཡིན་པ་དེས་ལན་ཅིག་བཟླས་བརྗོད་བྱེད་དམ་ཡིད་ལ་བྱས་ནས་ལུས་ལ་བཅངས་ས་ན་མཚམས་མེད་པ་ལྔ་དང་།  དེ་དང་ཉེ་བ་ལྔ་དང་།  སྡིག་པ་ཐམས་ཅད་བྱང་ནས་སེམས་ཅན་དམྱལ་བ་དང་།  ཡི་དྭགས་དང་།  དུད་འགྲོའི་སྐྱེ་གནས་དང་།  མི་ཁོམ་པའི་གནས་བརྒྱད་སྤངས་ཤིང་ལུས་ངག་ཡིད་གསུམ་སྡུག་བསྔལ་བར་མི་འགྱུར་རོ།  ། གསུངས་པས་ཐུགས་རྗེ་ཆེན་པོ་སྒོམས་ལ་སྙིང་པོ་ཡི་གེ་དྲུག་མ་བགྲང་བར་ཞུ།  ཨ་མ་ཎི་པདྨེ་ཧཱུཾ།  ཨ་མ་ཎི་པདྨེ་ཧཱུཾ་ཧྲཱིཿའོ་སངས་རྒྱས་དམར་པོ་མཆོག་གིས་བྱང་ཆུབ་སེམས་དཔའ་སྒྲིབ་པ་རྣམ་སེལ་ལ་གསུངས་པ།  ཨ་མ་ཎི་པདྨེ་ཧཱུཾ།  ཞེས་པའི་ཡི་གེ་དྲུག་པ་འདི་ལག་གིས་བྲག་དང་རྩིག་པ་ལ་བྲིས་ནས་རེག་པ་དང་བལྟ་བར་བྱེད་ནའང་།  སྐྱེས་པ་དང་།  བུད་མེད་དང་།  ཁྱེའུ་དང་བུ་མོ་དེ་དག་གིས་མཐོང་བ་ཙམ་གྱིས་སྲིད་པ་ཐ་མ་པའི་བྱང་ཆུབ་སེམས་དཔར་འགྱུར་རོ།  ། སྐྱེ་རྒ་ན་འཆི་དང་མི་སྡུག་པ་དང་ཕྲད་པ་དང་སྡུག་པ་དང་བྲལ་བའི་སྡུག་བསྔལ་མེད་པར་འགྱུར་རོ།  ། ཞེས་སྙིང་པོ་ཡི་གེ་དྲུག་པ་ལ་རེག་པ་དང་མིག་གིས་མཐོང་བ་ཙམ་གྱིས་ཕན་ཡོན་ལ་དགོངས་ནས།  ཐུགས་རྗེ་ཆེན་པོ་སྤྱན་རས་གཟིགས་ལ་གསོལ་བ་འདེབས་པར་ཞུ།  ཨ་མ་ཎི་པདྨེ་ཧཱུཾ།  ཨ་མ་ཎི་པདྨེ་ཧཱུཾ་ཧྲཱིཿལན་གཅིག་མཐོང་ན་ངན་སོང་གསུམ་གྱི་སྐྱེ་སྒོ་གཅོད།  ལན་གཉིས་མཐོང་ན་ལྷ་དང་མིའི་གནས་སུ་སྐྱེས་ཏེ་ཐར་ལམ་ལ་འགོད།  ལན་གསུམ་མཐོང་ན་དུག་གསུམ་རང་སར་དག་ནས་སྐུ་གསུམ་ཐོབ།  ཅེས་གསུངས་པས་འཕགས་པའི་ཐུགས་རྗེ་འདི་འདྲ་དགོངས་པར་མཛོད་ལ།  འཕགས་པ་སྤྱན་རས་གཟིགས་ཁྱོད་ཐུགས་རྗེ་མ་ཆུང་སྙམ་གསོལ་བ་ཐོབ་ལ་སྐྱབས་སུ་འགྲོ་བར་ཞུ།  ཨ་མ་ཎི་པདྨེ་ཧཱུཾ།  ཨ་མ་ཎི་པདྨེ་ཧཱུཾ་ཧྲཱིཿཡི་གེ་དྲུག་པ་འདི་ལ་གསང་སྔགས་དང་རིག་སྔགས་དང་གཟུངས་སྔགས་ཐམས་ཅད་འདུས་ཤིང་།  དུས་གསུམ་སངས་རྒྱས་ཐམས་ཅད་ཀྱིས་སྙིང་པོ་ཡང་ཡིན་ནོ།  ། གཅིག་གམ་བདུན་གྱི་བར་དུ་བགྲངས་ན།  བསྐལ་པ་འབུམ་ཕྲག་བརྒྱ་སྟོང་དུ་བསགས་པའི་སྡིག་པ་འདག་གོ།  ། བརྒྱའམ་སྟོང་བཟླས་ན་( ༡༣༠ )བཀའ་འགྱུར་རོ་ཅོག་བཏོན་པ་དང་བསོད་ནམས་མཉམ།  ཁྲི་ཕྲག་གཅིག་གིས་ངན་སོང་དུ་སྐྱེ་བའི་སྒོ་གཅོད།  འབུམ་ཕྲག་གཅིག་གིས་འགྲོ་བ་རིགས་དྲུག་ཏུ་སྐྱེ་བའི་སྒོ་གཅོད།  བྱེ་བ་ཕྲག་གཅིག་གིས་ཕྱིར་མི་ལྡོག་པའི་ས་ཐོབ།  ས་ཡ་ཕྲག་གཅིག་གིས་སངས་རྒྱས་སྐུ་ལྔ་ཐོབ།  དུང་ཕྱུར་གཅིག་གིས་བདེ་ཅན་ཞིང་ཁམས་སུ་སྐྱེས་ནས་སངས་རྒྱ་བར་གསུངས།  སྤྱིར་བྱང་ཆུབ་སེམས་དཔའ་རྣམས་ཀྱིས་སྨོན་ལམ་བཏབ་ཚད་འགྲུབ་ན།  ལྷག་པར་འཕགས་པ་ཐུགས་རྗེ་ཆེན་པོ་འདིས་སྨོན་ལམ་གང་བཏབ་མི་འགྲུབ་པར་སུ་འདི་འགྲུབ།  དེ་བས་ཀྱང་ངེད་རང་ཁ་བ་ཅན་པ་ཚོ་ཁོང་དང་ལས་འབྲེལ་ཆེ་དྲགས་པས་ངེད་ཚོའི་ཆེད་དུ་སྨོན་ལམ་བཏབ་ཚད་འགྲུབ་ངེས་པས་ཁྱེད་རྣམས་སུས་ཀྱང་ཐེ་ཚོམ་མ་བྱེད།  ཁོང་གི་སྨོན་ལམ་དེ་དག་འགྲུབ་པ་ལ།  རང་རེས་ཀྱང་དེ་དག་གི་རྒྱུ་སྒྲུབ་དགོས་ལགས་པས།  དུས་རྒྱུན་དུ་འཕགས་པ་དྲན་པར་གྱིས་གསོལ་བ་ཐོབ།  ཡིག་དྲུག་བགྲོང་།  ལས་སྡིག་པ་ལ་འཛེམ་པར་ཞུ།  ཨ་མ་ཎི་པདྨེ་ཧཱུཾ།  ཨ་མ་ཎི་པདྨེ་ཧཱུཾ་ཧྲཱིཿསངས་རྒྱས་ཀྱི་སྐུ་གཟུགས་རྡུལ་ཕྲ་རབ་ཀྱི་གྲངས་དང་མཉམ་པ་བཞེངས་པ་ལས་ཀྱང་།  ཡི་གེ་དྲུག་པ་རབ་གསེར།  འབྲིང་འཚལ།  ཐ་མ་དཀར་རྩིས་བཞེངས་པ་བསོད་ནམས་ཆེ་བར་གསུངས།  སངས་རྒྱས་སྟོང་གིས་ཀྱང་བཤགས་པར་མ་གནང་བའི་དཀོན་མཆོག་གི་དཀོར་ལ་འབགས་པའི་ཉེས་པ་ཡིག་དྲུག་བཟླས་པས་སེལ་བར་གསུངས་ཤིང་།  དེ་ཉིད་འཆི་བའི་ཚེ་ཡང་སངས་རྒྱས་ཀུན་གྱིས་ཕྱག་གིས་འཛིན་པར་བཤད།  མི་བསོད་ནམས་ཆུང་བ་དང་།  ཤེས་རབ་ཆུང་བ་འགའ་ཞིག་དེ་ཀ་ཙམ་མི་བདེན་སྙམ་པའི་ལོག་ལྟ་ངན་པ་དེ་འདྲ་མ་ཤོར་བར་རྟེན་འབྲེལ་ལས་འབྲས་འཁྲུལ་པ་མི་སྲིད་སྙམ་དུ་ཡིད་ཆེས་ཀྱིས་མོས་འདུན་དྲག་པོས་ཡི་གེ་དྲུག་པ་འདྲེན་པར་ཞུ།  ཨ་མ་ཎི་པདྨེ་ཧཱུཾ།  ཨ་མ་ཎི་པདྨེ་ཧཱུཾ་ཧྲཱིཿའདིར་ཚོགས་ཡོན་མཆོད་རྣམས་ཀྱིས་དེ་རིང་གི་དུས་མ་ཎི་བསྐུལ་བ་སོགས་ཀྱི་དགེ་བ་གང་བྱས་ཐམས་ཅད་ཀྱང་སྐྱེ་བ་འདི་ནས་སྐྱེ་བ་ཐམས་ཅད་དུ་བླ་མ་དཀོན་མཆོག་གསུམ་དང་མི་འབྲལ་ཞིང་།  དཀོན་མཆོག་མཆོད་པས་མཉེས་པར་བྱེད་པ་དང་།  དཀོན་མཆོག་གསུམ་གྱི་བྱིན་རླབས་དང་འཕྲིན་ལས་འཇུག་པ་དང་མི་འབྲལ་བའི་བསྔོ་སྨོན་མཛད་པར་ཞུ།  བདག་སོགས་འཁོར་བཅས་ཚེ་རབས་ཐམས་ཅད་དུ།  ། དཀོན་མཆོག་གསུམ་དང་ནམ་ཡང་མི་འབྲལ་ཞིང་།  ། དཀོན་མཆོག་གསུམ་པོ་རྒྱུན་དུ་མཆོད་པ་དང་།  ། དཀོན་མཆོག་གསུམ་གྱི་འཕྲིན་ལས་འཇུག་པར་ཤོག། ( ༡༣༡ )ཨ་མ་ཎི་པདྨེ་ཧཱུཾ།  ཨ་མ་ཎི་པདྨེ་ཧཱུཾ་ཧྲཱིཿཨ་མ་ཎི་པདྨེ་ཧཱུཾ་ཚར་གང་མང་བཟླས་ཏེ་བཞག། ཅེས་སོགས་བཤད་པ་མང་ཉུང་རྒྱས་བསྡུས་མ་ཎི་ཁ་གྲངས་མང་ཉུང་།  བསྔོ་བ་སྨོན་ལམ་མང་ཉུང་སྐབས་དང་བསྟུན་པས་ཆོག་གོ།  ། སྐལ་བ་དང་ལྡན་པ་མང་པོ་ཆོས་ལ་བསྐུལ་བ་མ་ཎིའི་དབྱངས་ཀྱི་འདྲེན་པ་ཞེས་བྱ་བ་ཁང་དམར་བསམ་འགྲུབ་དགོན་གྱི་གྲྭ་རིགས་དགེ་སློང་བློ་བཟང་བཀྲ་ཤིས་ནས།  སྨོན་ལམ་གྱི་སྐབས་སོགས་སུ་ཉེ་བར་མཁོ་བ་ལ་བསམས་ནས་ཁ་བཏགས་དང་རྡོ་དྲིལ་གྱི་རྟེན་དང་བཅས་ཏེ་ཡང་ཡང་བསྐུལ་བའི་ཚེ་ན།  ༧བདག་ལམ་བྲག་བླ་མས་ཀྱང་བླ་མ་དམ་པའི་ལད་མོ་བྱས་ཏེ